Kvikmyndaleikkonan Gemma Arterton , sem þekkt er fyrir leik sinn m.a. í Prince of Persia og Clash of the Titans , hefur tekið að sér hlutverk Grétu í mynd sem gera á eftir hinu kunna Grimms ævintýri , Hans og Grétu . Fyrirfram var talið að Karlar sem hata konur leikkonan Noomi Rapace myndi fá hlutverkið , en hvort sem hún hafi hafnað því eða Paramount Pictures hafi snúist hugur varðandi aðalleikonu í myndina , þá er a.m.k . Gemma búin að landa hlutverkinu . Myndin verður gerð í anda væntanlegra mynda eins og Pride and Prejudice and Zombies og Abe Lincoln : Vampire Hunter , og mun heita Hansel and Gretel : Witch Hunters , eða í lauslegri þýðingu : Hans og Gréta : Á nornaveiðum . Með hlutverk Hans fer hinn Óskarstilnefndi Jeremy Renner . Á meðal framleiðenda er háðfuglinn Will Ferrell og Adam McKay , og leikstjóri er Tommy Wirkola . Wirkola gerði síðast nasista-uppvakningamyndina Dead Snow , og því má vænta góðrar skemmtunar af Hans og Grétu undir hans stjórn , ef allt fer vel . Jeremy Renner er funheitur þessa dagana – er að vinna að Mission Impossible : Ghost Protocol ásamt Tom Cruise , og leikur einnig Hawkeye í The Avengers . Á síðasta ári átti hann eftirminnilegan leik í The Town ásamt Ben Affleck . Hansel and Gretel : Witch Hunters gerist 15 árum eftir að systkinin lenda í sínum frægu vandræðum í piparkökuhúsi vondu nornarinnar í skóginum . Þau eru nú sérþjálfuð í nornaveiðum og svífast einskis til að koma höndum yfir nornirnar .